**Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága**

**Iktatószám: K/801-11/2024.**

**J E G Y Z Ő K Ö N Y V**

Készült **2024. április 18-án 9:30 órai kezdettel** a Kulturális, Oktatási, Szociális, Egészségügyi és Sport Bizottság **nyílt** üléséről.

**Jelen vannak:**

* Fekete-Pataki Editbizottsági elnök, Csiki István, Gelencsér Attila, Dr. Koczor Gábor, Velkyné Ball Andrea és Molnár Zoltán,
* Dr. Zalán Gábor jegyző,
* Dr. Dömötör Ramóna mb. igazgatási osztályvezető,
* Cserkutiné Stipsits Edina osztályvezető,
* Eső Attila Kft. igazgató,
* Pócza István Zoltán intézményvezető,
* Raposa Helga intézményvezető,
* Gregorich Szilvia jegyzőkönyvvezető.

**Fekete-Pataki Edit** bizottsági elnök köszönti a megjelenteket. Elmondja, hogy Velkyné Ball Andrea jelezte késését, Keszei Balázs munkahelyi elfoglaltsága miatt igazoltan távol van. **Fekete-Pataki Edit** bizottsági elnök megállapítja, hogy a bizottság **5 fővel határozatképes.**

**N A P I R E N D:**

1. Az önkormányzati tulajdonban lévő lakások és helyiségek bérletéről szóló 26/2004.   
   (X. 1.), önkormányzati rendelet módosítása

Előadó a polgármester nevében: dr. Dömötör Ramóna mb. igazgatási osztályvezető

1. Beszámoló a Jurisics-vár Művelődés Központ és Várszínház munkájáról

Előterjesztő: Pócza Zoltán intézményvezető

1. Beszámoló a 2023. évben végzett gyermekvédelmi munkáról

Előadó a polgármester nevében: Dr. Dömötör Ramóna mb. igazgatási osztályvezető

1. **napirendi pont**

**Az önkormányzati tulajdonban lévő lakások és helyiségek bérletéről szóló 26/2004.   
(X. 1.), önkormányzati rendelet módosítása**

**Előadó a polgármester nevében: dr. Dömötör Ramóna mb. igazgatási osztályvezető**

**Dr. Dömötör Ramóna** röviden ismerteti az előterjesztést.Elmondja, hogy Kőszeg Város Önkormányzatának Képviselő-testülete a 186/2023. (X. 26.) határozatával elrendelte a Hajléktalanok átmeneti szállása működtetésének 2024. április 30. napjával történő megszüntetését. Az Önkormányzatnak nem kötelezettsége az ellátottak további lakhatásának biztosítása, ennek ellenére igyekeznek mindenki számára megoldást találni. 10 fő nyilatkozott úgy, hogy szeretne önkormányzati bérlakásban élni. Szeretnénk bevezetni a lakásbérleti jogviszony létrejöttének egyéb eseteként a Képviselő-testület által kijelölhető hajléktalanok ideiglenes elhelyezésére szolgáló önkormányzati bérlakást. Ezt követően röviden ismerteti a megállapodás feltételeit és a bérleti díjakat. Elmondja, hogy a hajléktalan személyek önkormányzati bérlakásban történő elhelyezésére egyedi lehetőséget tudnak nyújtani lakhatásuk megoldásához, felülvizsgálatra kerül az önkormányzati tulajdonban lévő lakások és helyiségek bérletéről szóló 26/2004. (X.1.) számú önkormányzati rendelet. Megköszöni a figyelmet.

**Gelencsér Attila** megérti a javaslatot. Kiemeli, hogy ismer olyan lakót, aki dolgozik, jövedelemmel rendelkezik, de évek óta semmit nem tett annak érdekében, hogy önálló lakáshoz jusson. Érdeklődik, abban az esetben, ha letelik ez a másfél év, akkor megszűnik a szerződésük?

**Dr. Dömötör Ramóna** elmondja, hogyajelenlegi rendelet szerint másfél élvig tudnak a kijelölt lakásokban tartózkodni. Ennek hosszabbítására egy újabb rendeletmódosítással kerülhetne csak sor.

**Gelencsér Attila** úgy gondolja, hogy tudatosítani kellene bennük, hogy önállóan is próbálkozzanak lakáskereséssel.

**Dr. Dömötör Ramóna** kiemeli, hogy intézményvezető asszony tájékoztatta a lakókat, hogy ez nem ugyanolyan szolgáltatás, mint a hajléktalan szálló. Ebben az esetben önálló életet kell élni és elképzelhető, hogy ennek hatására lesz olyan, aki elindul egy önálló lakhatási megoldás felé.

**Gelencsér Attila** úgy látja, hogy van olyan, aki teljesen normális életet élhetne, ugyanakkor azt látja, hogy nem tesz annak érdekében, hogy jobb életkörülményei legyenek. Támogatja a javaslatot, de most 3 bérlakást biztosít a város az elhelyezésük miatt. Megérti, hogy nem akarják ezeket az embereket az utcára tenni, de tudatosítani kell bennük, hogy ez nem egy végleges megoldás a számukra.

**Dr. Dömötör Ramóna** elmondja, hogy a szerződés másfél évre szól. Úgy gondolja, hogy az intézményvezető asszony is ezt kommunikálja feléjük, hogy ez nem egy végleges állapot lesz számukra.

**Gelencsér Attila** érdeklődik, ha egy lakó talál magának egy lakást vagy esetleg máshova költözik, akkor mi lesz vele?

**Dr. Dömötör Ramóna** elmondja, hogy ebben az esetben a szerződés az ő tekintetében felbontható. Hozzáfűzi, hogy ezáltal a többiek közös költsége egyenlő arányban növekszik.

**Velkyné Ball Andrea 9.38 perckor megérkezik.**

**Csiki István** szerint ennek a 10 lakónak a helyzete nem fog megoldódni másfél év után sem.

**Dr. Dömötör Ramóna** elmondja, hogymásfél év múlva amennyiben a helyzet változatlan marad, a Képviselő-testületnek lesz lehetősége módosítani a rendeletet. Elsődleges cél, hogy határozott idejű szerződések kerüljenek megkötésre.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **rendelet módosítást,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**31/2024. (IV.18.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy az önkormányzati tulajdonban lévő lakások és helyiségek bérletéről szóló 26/2004. (X.1.) számú önkormányzati rendeletet módosítását fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló a Jurisics-vár Művelődés Központ és Várszínház munkájáról**

**Előterjesztő: Pócza Zoltán intézményvezető**

**Pócza István Zoltán** röviden ismerteti az előterjesztést.Elmondja, hogy a legutóbbi beszámoló óta a Pandémia okozta nehézségek és kihívások, a rezsiárak okozta nehézségek hatással voltak a Vár működésére és gazdálkodására. A rezsiprobléma tekintetében elmondja, hogy megfelelően reagálták és az intézmény kapacitásait jól kihasználták a takarékosság és a működőképesség jegyében. Ezt követően kiemelésre kerülnek a tárgyi feltételek, a személyi feltételek és azok nehézségei, a pályázatok és a kiemelt tevékenységek, jelenlétük fontossága, jövőbeni terveik és azok megvalósulásai. Arra törekednek, hogy a nem kiemelt időszakokat is kitöltsék minőségi rendezvényekkel. Megköszöni a figyelmet.

**Velkyné Ball Andrea** megköszöni, a kőszegfalvi városrészben végzett segítő munkát.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**32/2024. (IV.18.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Jurisics-vár Művelődési Központ és Várszínház intézményi beszámolóját fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló a 2023. évben végzett gyermekvédelmi munkáról**

**Előadó a polgármester nevében:** **Dr. Dömötör Ramóna mb. igazgatási osztályvezető**

**Dr. Dömötör Ramóna** röviden ismerteti az előterjesztést. A beszámoló tartalmi követelményeit a gyámhatóságokról, valamint a gyermekvédelmi és gyámügyi eljárásról szóló 149/1997. Korm. rendelet 10. melléklete határozza meg. A jelenlegi beszámolóban formai változtatásokra nem került sor az előző évi beszámolóhoz képest. A beszámoló átfogóan mutatja be a városban élő, tanuló gyermekek helyzetét a vizsgált területen. Információk, adatok a Kőszegi Szociális Gondozási Központtól, Óvodákból, Bölcsődékből, a Kőszegi Közös Önkormányzati Hivatalból és a Rendőrségről egyaránt érkeztek. Kéri a beszámoló elfogadását.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**33/2024. (IV.18.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a városban 2023-ban végzett gyermekvédelmi tevékenységről szóló beszámolót a melléklet szerinti tartalommal fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

Mivel több hozzászólás, kérdés, vélemény nem érkezik, **Fekete-Pataki Edit** megköszöni a figyelmet és az ülést 9.55 perckor berekeszti.

Kelt, mint az első oldalon.

Fekete-Pataki Edit

bizottsági elnök bizottsági tag